Helfte-helfte-Bulle ransel Boland deeglik afManie Libbok – ligstraal. (Foto: Facebook) ʼn Blou Bulle-span wat rustyd in sy geheel vervang is, het Boland Saterdag in hul littelosmaker in Worcester behoorlik afgeransel. Die Pretorianers het met 59-19 gewen nadat die nuwe afrigter, Pote Human, die tweede helfte met 15 vars spelers aangepak het. Die rustydtelling was 26-7 in die wenspan se guns. Manie Libbok (21), ʼn gewese SA o.20-speler, se ondernemende spel op losskakel was een van die ligstrale van die wedstryd. Earll Douwrie se drie en vier doelskoppe het 13 punte bedra, en Boom Prinsloo het twee drieë gedruk. Blou Bulle 59 (26) – Drieë: Ruan Steenkamp, Xolisa Guma, Edgar Marutlulle, Earll Douwrie, Jan-Henning Campher, Mosolwa Mafuma, Boom Prinsloo (2), Tony Jantjies. Doelskoppe: Manie Libbok (3), Earll Douwrie (4). Boland 19 (7) – Drieë: Elgar Watts, Valentino Wellman, Jacquin Jansen. Doelskoppe: Jansen (2).